Komisijos reglamentas (EB) Nr. 315/2002
2002 m. vasario 20 d.
dėl šviežių ir atšaldytų avienos skerdenų kainų Bendrijos tipinėse rinkose ištyrimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gruodžio 19 d. Tarybos reglamentą (EEB) Nr. 2529/2001 dėl bendro avienos ir ožkienos rinkos organizavimo [1], ypač į jo 20 ir 24 straipsnius,
kadangi:
(1) Reglamente (EB) Nr. 2529/2001 yra nustatyta nauja priemokų sistema, pakeičianti 1998 m. lapkričio 3 d. nustatytąją Tarybos reglamente (EB) Nr. 2467/98 dėl bendro avienos ir ožkienos rinkos organizavimo [2] su paskutiniais pakeitimais, padarytais Reglamentu (EB) Nr. 1669/2000 [3]. Siekiant atsižvelgti į naujas priemones ir aiškumo sumetimais būtina nustatyti naujas taisykles, kurios pakeistų nustatytąsias 1986 m. gegužės 15 d. Komisijos reglamente (EEB) Nr. 1481/86 dėl šviežių ir atšaldytų ėriukų skerdenų kainų Bendrijos tipinėse rinkose nustatymo ir tam tikros kokybės avienos skerdenų kainų Bendrijoje ištyrimo [4] su paskutiniais pakeitimais, padarytais Reglamentu (EB) Nr. 2877/2000 [5].
(2) Valstybės narės, remdamosi Reglamento (EB) Nr. 2529/2001 20 straipsniu, užregistruoja avių ir avienos kainas. Todėl reikėtų nustatyti pranešimo apie kainas taisykles.
(3) Kainos - tai įvairių kategorijų šviežių arba atšaldytų avienos skerdenų kainos, užregistruotos kiekvienos valstybės narės tipinėje rinkoje arba rinkose. Be to, kai valstybėje narėje yra daugiau kaip viena tipinė rinka, turėtų būti atsižvelgiama į aritmetinį arba, prireikus, svertinį tose rinkose užregistruotų siūlomų kainų vidurkį.
(4) Rinkoje užregistruotos kainos turi būti pagrįstos skerdenų kainomis atmetus pridėtinės vertės mokestį, bet neišskaičiuojant kitų mokesčių. Rinkos kainos užregistruojamos remiantis "skerdenų svoriu", apibrėžtu 1994 m. gegužės 30 d. Komisijos sprendime 94/434/EB, nustatančiame išsamias Tarybos direktyvos 93/25/EEB taikymo taisykles, reglamentuojančias avių ir ožkų produkcijos ir gamybos statistinius tyrimus, kuriuos valstybės narės turi atlikti [6], su paskutiniais pakeitimais, padarytais Sprendimu 1999/47/EB [7]. Tačiau turėtų būti leidžiama šio apibrėžimo netaikyti jaunų, sveriančių nuo 9 iki 16 kilogramų, ėriukų skerdenoms, kad būtų galima atsižvelgti į rinkos praktiką, kuria remiantis sveikos skerdenos, parduodamos su galvomis ir šalutiniais produktais, turi didesnę komercinę vertę.
(5) Tam tikrose valstybėse narėse kainos - tai gyvų gyvūnų kainos. Po to jos turėtų būti perskaičiuojamos taikant atitinkamus koeficientus. Tačiau regionuose, kur, norint apskaičiuoti skerdenų svorį, atliekamas individualus gyvų gyvūnų vertinimas, perskaičiavimas gali būti pagrįstas šiuo vertinimu.
(6) Valstybės narės, siekdamos paaiškinti, kuo jos remiasi sudarydamos kainų indeksą, turėtų pranešti Komisijai apie pasirinktas tipines rinkas, skerdenų kategorijas ir svorį arba sąlyginę šių elementų svarbą apskaičiuojant kainas.
(7) Šiame reglamente numatytos priemonės atitinka Avininkystės ir ožkininkystės vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Valstybės narės, per metus gaminančios daugiau kaip 200 tonų avienos, kiekvieną savaitę, ne vėliau kaip ketvirtadienį, praneša Komisijai apie šviežių arba atšaldytų ėriukų ir ėriavedžių skerdenų kainas.
2. Tai kainos, užregistruotos 1 dalyje nustatytų reikalavimų besilaikančių valstybių narių kotiruojamose zonose, nurodytose Reglamento (EB) Nr. 2529/2001 12 straipsnyje. Tai yra didmeninės kainos, tų valstybių narių užregistruotos tipinėje rinkoje arba rinkose savaitę, buvusią prieš savaitę, kurią yra pateikiama informacija. Tipinę rinką arba rinkas nustato pirmiau minėtos valstybės narės. Kainos apskaičiuojamos remiantis rinkos kainomis be pridėtinės vertės mokesčio.
2 straipsnis
1. Rinkos kainos užregistruojamos atsižvelgiant į Sprendime 94/434/EB apibrėžtas "skerdenų svorio" rinkos kainas.
Jei kainos registruojamos atsižvelgiant į skirtingas skerdenų kategorijas, kaina tipinėje rinkoje yra lygi didmeniniame etape septynių dienų laikotarpiu užregistruotų minėtų kategorijų kainų vidurkiui, apskaičiuotam taikant valstybių narių nustatytus koeficientus, atspindinčius sąlyginę kiekvienos kategorijos svarbą.
2. Remiantis įprasta komercine praktika, ne daugiau kaip 16 kilogramų sveriančios ėriukų skerdenos gali būti užregistruojamos, kol dar jiems neišimti viduriai ir nenupjauta galva.
Jei registruojamos gyvų gyvulių kainos, kiekvieno gyvo svorio kilogramo kaina dalijama iš didžiausio perskaičiavimo koeficiento - 0,5. Tačiau kai pagal įprastinę praktiką prie skerdenos priskiriama ir galva bei šalutiniai produktai, ne daugiau kaip 28 kilogramus sveriantiems ėriukams valstybės narės gali taikyti didesnį koeficientą.
Regionuose, kuriuose kainos apskaičiuojamos remiantis individualiu ėriukų skerdenų svorio įvertinimu, perskaičiuojama atsižvelgiant į šį įvertinimą.
3 straipsnis
1. Jei prekyba vykdoma dažniau nei kartą per 2 straipsnio 1 dalyje minėtą septynių dienų laikotarpį, kiekvienos kategorijos kaina yra lygi kiekvienos prekybos metu užregistruotų siūlomų kainų aritmetiniam vidurkiui.
2. Kai kotiruojamojoje zonoje yra kelios tipinės rinkos, tos kotiruojamosios zonos kaina yra minėtose rinkose užregistruotų kainų vidurkis, apskaičiuotas taikant valstybių narių nustatytus koeficientus, atspindinčius kiekvienos rinkos ir kiekvienos kategorijos sąlyginę svarbą.
3. Tačiau kai neturima informacijos, tos valstybės narės tipinėje rinkoje taikomos kainos nustatomos pirmiausia atsižvelgiant į paskutines žinomas kainas.
4 straipsnis
Valstybės narės iki 2002 m. kovo 1 d. praneša Komisijai apie:
a) kiekvienos kotiruojamosios zonos tipines rinkas;
b) ėriukų skerdenų kategorijas;
c) 2 ir 3 straipsniuose minimus apskaičiavimo ir perskaičiavimo koeficientus.
Valstybės narės praneša Komisijai apie visus priemonių pakeitimus per vieną mėnesį nuo tos dienos, kai jie buvo padaryti.
5 straipsnis
Reglamentas (EEB) Nr. 1481/86 panaikinamas.
6 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. vasario 20 d.